ธอส.เชื่ออสังหาฯยังไม่เป็นภาวะฟองสบู่
ธอส.ลุยปล่อยกู้คนมีรายได้น้อย - ปานกลาง เชื่ออสังหาฯยังไม่ถือว่าเป็นภาวะฟองสบู่
8 พ.ย. 2553

ธอส.ลุยปล่อยกู้คนมีรายได้น้อย - ปานกลาง เชื่ออสังหาฯยังไม่ถือว่าเป็นภาวะฟองสบู่
นายขรรค์ ประจวบเหมาะ กรรมการผู้จัดการธนาคารอาคารสงเคราะห์ ( ธอส. ) เปิดเผยว่า ลูกค้าธอส. ส่วนใหญ่ไม่ได้ซื้อที่อยู่อาศัยเพื่อเก็งกำไร เพราะลูกค้าส่วนใหญ่เป็นกลุ่มที่มีรายได้ปานกลาง หรือน้อย จึงเป็นการปล่อยสินเชื่อเพื่อซื้อที่อยู่อาศัยจริงๆ ประกอบกับภาวะฟองสบู่เมื่อปี 2540 ที่ผ่านมา ทำให้สถาบันการเงิน มีมาตรการในการป้องกันการปล่อยสินเชื่อเช่นการตรวจสอบข้อมูลลูกหนี้ผ่านระบบเครดิตบูโร 
"เรื่องฟองสบู่อย่าเอาความรู้สึกมาวัด เพราะข้อมูลตอนนี้พบว่า ราคาที่อยู่อาศัยไม่ได้ปรับตัวสูงขึ้นอย่างน่าสงสัย แต่เป็นการปรับเพิ่มอย่างต่อเนื่องตามราคาตลาด ถือว่ายังไม่ผิดปกติ ซึ่งถือว่ายังไม่เป็นฟองสบู่"นายขรรค์กล่าว 
สำหรับยอดการปล่อยสินเชื่อในเดือน ต.ค. สามารถปล่อยกู้ได้กว่า 8,000 ล้านบาท รวมตั้งแต่ต้นปีถึงสินเดือน ต.ค. มียอดรวมกว่า 7.9 หมื่นล้านบาท คาดว่าอีก 2 เดือนก่อนสิ้นปีนี้ จะสามารถปล่อยกู้ได้ตามเป้าหมายที่ตั้งไว้ที่ 9 หมื่นล้านบาท แม้ว่ายอดสินเชื่อปกติอาจจะปล่อยกู้ได้น้อยกว่าปกติ เนื่องจากลูกค้าอาจไม่ได้รับความสะดวกในการเดินทาง แต่เชื่อว่าจะมียอดสินเชื่อปล่อยกู้เพื่อซ่อมแซมบ้านเข้ามาเสริมทำให้ธนาคารจะปล่อยสินเชื่อตามเป้าหมายได้